## Odluka o potvrđivanju Statuta Hrvatskog zavoda za zdravstveno osiguranje

### NN 16/2002 (19.2.2002.), Odluka o potvrđivanju Statuta Hrvatskog zavoda za zdravstveno osiguranje

# Vlada Republike Hrvatske

387

Na temelju članka 30. stavka 2. Zakona o Vladi Republike Hrvatske
(»Narodne novine«, br. 101/98, 15/2000 i 117/2001) i članka 92. stavka 1.
Zakona o zdravstvenom osiguranju (»Narodne novine«, broj 94/2001), Vlada
Republike Hrvatske je na sjednici održanoj 14. veljače 2002. godine donijela

## ODLUKU

### o potvrĐivanju Statuta Hrvatskog zavoda za  zdravstveno osiguranje

I.

Potvrđuje se Statut Hrvatskog zavoda za zdravstveno osiguranje, koji je
donijelo Upravno vijeće Hrvatskog zavoda za zdrav­stveno osiguranje, na
konstituirajućoj sjednici održanoj 14. veljače 2002. godine.

Statut iz stavka 1. ove točke sastavni je dio ove Odluke.

 II.

Ova Odluka stupa na snagu danom donošenja, a objavit će se u »Narodnim
novinama«.

Klasa: 023-03/02-02/08

Urbroj: 5030108-02-2

Zagreb, 14. veljače 2002.

Potpredsjednik,
            zamjenik predsjednika
**dr. sc. Goran Granić**, v. r.

\*\*\*

Na temelju članka 92. stavka 1. Zakona o zdravstvenom osiguranju
(»Narodne novine«, broj 94/2001) i članka 54. stavka 1. Zakona o ustanovama
(»Narodne novine«, br. 76/93, 29/97 i 47/99), Upravno vijeće Hrvatskog zavoda
za zdravstveno osiguranje, na konstituirajućoj sjednici održanoj 14. veljače
2002. godine, donijelo je

## STATUT

### HRVATSKOG ZAVODA ZA ZDRAVSTVENO OSIGURANJE

I. OPĆE ODREDBE

Članak 1.

Ovim se Statutom uređuje:

– naziv, sjedište i pečat Hrvatskog zavoda za zdravstveno osiguranje (u
daljnjem tekstu: Zavod)

– pravni položaj, zastupanje i predstavljanje

– djelatnost Zavoda

– tijela Zavoda i djelokrug njihova rada

– imovina Zavoda

– financiranje i financijsko poslovanje Zavoda

– opći akti Zavoda

– javnost rada Zavoda

– ustrojstvo Zavoda i naziv, sjedište i poslovi njegovih ustrojstvenih
jedinica

– tajnost podataka

– druga pitanja značajna za obavljanje djelatnosti i poslovanje Zavoda.

Članak 2.

Zavod je osnovan Zakonom o zdravstvenom osiguranju (»Na­rodne novine«,
broj 94/2001) - u daljnjem tekstu Zakon.

Članak 3.

Zavod je pravna osoba s pravima, obvezama i odgovornošću utvrđenom
Zakonom i ovim Statutom.

II. NAZIV, SJEDIŠTE I PEČAT ZAVODA

Članak 4.

Zavod obavlja svoju djelatnost, posluje i sudjeluje u pravnom prometu
pod nazivom HRVATSKI ZAVOD ZA ZDRAVSTVENO OSIGURANJE.

Naziv Zavoda mora se
istaknuti na zgradi u kojoj je njegovo sjedište, odnosno u kojoj obavlja
djelatnost radi koje je osnovan.

Članak 5.

Sjedište Zavoda je u Zagrebu,
Margaretska ulica broj 3.

Članak 6.

Na javnim ispravama koje
izdaje rješavajući upravne stvari na temelju javnih ovlasti utvrđenih zakonom,
Zavod upotrebljava pečat s grbom Republike Hrvatske i nazivom i sjedištem
Zavoda, odnosno njegove ustrojstvene jedinice.

Pečat s grbom Republike
Hrvatske okruglog je oblika, prom­jera 38 mm.

U gornjem polukrugu urezane su riječi: REPUBLIKA HRVATSKA, a ispod toga:
HRVATSKI ZAVOD ZA ZDRAV­STVE­NO OSIGURANJE.

U sredini pečata urezan je
grb Republike Hrvatske.

U donjem polukrugu pečata
urezana je riječ: ZAGREB, odnosno mjesto sjedišta područnog ureda, a ispod toga
riječi: PODRUČNI URED.

Svaki pečat ima svoj broj
koji se nalazi iznad grba Republike Hrvatske.

Naručivanje, uporaba i
zamjena pečata s grbom Republike Hrvatske obavlja se na način propisan zakonom.

Članak 7.

Na svim drugim aktima, koje
Zavod ne donosi na temelju javnih ovlasti, te na aktima u unutarnjem
dopisivanju između ustrojstvenih jedinica Zavoda, Zavod upotrebljava pečat bez
grba Republike Hrvatske.

Pečat bez grba Republike
Hrvatske okruglog je oblika, prom­jera 30 mm.

U krugu pečata urezane su
riječi HRVATSKI ZAVOD ZA ZDRAVSTVENO OSIGURANJE, u sredini pečata riječ
DIREKCIJA, ispod toga riječ ZAGREB, odnosno PODRUČNI URED, a ispod toga mjesto
sjedišta područnog ureda.

Svaki pečat ima svoj broj
ispod riječi ZAGREB, odnosno ispod mjesta sjedišta područnog ureda Zavoda.

U uredskom poslovanju Zavod
upotrebljava štambilj pravokutnog oblika, bez grba Republike Hrvatske, koji
sadrži naziv Zavoda i njegovo sjedište, te naziv i sjedište Direkcije, odnosno
područnog ureda Zavoda.

Odlukom direktora Zavoda utvrđuje
se način upotrebe i broj pečata i štambilja, te osobe odgovorne za njihovo čuvanje.

III. PRAVNI POLOŽAJ,
ZASTUPANJE I PREDSTAVLJANJE ZAVODA

Članak 8.

Zavod je javna ustanova koja se upisuje u sudski registar.

Zavod se upisuje i u registar
ili drugu evidenciju ustanova, ako je to utvrđeno zakonom ili drugim propisom.

Zavod ima javne ovlasti u rješavanju
o pravima i obvezama iz zdravstvenog osiguranja.

Članak 9.

Zavod posluje samostalno i
obavlja svoju djelatnost pod uvjetima i na način određen Zakonom, drugim
propisom, ovim Statutom i drugim općim aktom Zavoda.

Članak 10.

Zavod predstavlja i zastupa
direktor, u okviru djelatnosti upisane u sudski registar, uz ograničenja utvrđena
ovim Statutom.

IV.  DJELATNOST ZAVODA

Članak 11.

Djelatnost Zavoda jest provedba osnovnog zdravstvenog osiguranja i
dopunskog zdravstvenog osiguranja utvrđenog Zakonom.

Djelatnost Zavoda u provedbi osnovnog zdravstvenog osiguranja obuhvaća:

– provođenje politike razvoja i unapređivanja zdravstvene zaštite u vezi
s osnovnim zdravstvenim osiguranjem,

– obavljanje poslova u vezi s ostvarivanjem prava osiguranih osoba,
brigu o zakonitom ostvarivanju tih prava, te pružanje potrebne stručne pomoći u
ostvarivanju prava i zaštiti njihovih interesa,

– planiranje i prikupljanje novčanih sredstava osnovnog zdravstvenog
osiguranja, te plaćanje usluga zdravstvenim ustanovama i privatnim zdravstvenim
radnicima,

– sudjelovanje u predlaganju osnovne mreže zdravstvene djelatnosti
sukladno posebnom zakonu,

– sudjelovanje u predlaganju ministru nadležnom za zdravstvo mjera
zdravstvene zaštite,

– davanje ministru nadležnom za zdravstvo mišljenja o osnivanju
zdravstvenih ustanova i početku obavljanja privatne prakse zdravstvenih radnika
radi uključenja u osnovnu mrežu zdravstvene djelatnosti,

– obavljanje poslova ugovaranja sa zdravstvenim ustanovama i privatnim
zdravstvenim radnicima,

– određivanje mjerila i načina korištenja, te visine novčanog iznosa za
naknadu troškova prijevoza u vezi s korištenjem prava iz osnovnog zdravstvenog
osiguranja,

– određivanje visine naknade plaće i najvišeg iznosa naknade plaće na
teret osnovnog zdravstvenog osiguranja, te načina pove­ćanja osnovice za
naknadu plaće za vrijeme bolovanja,

– utvrđivanje cijene zdravstvene zaštite u ukupnom iznosu za punu
vrijednost prava iz osnovnoga zdravstvenog osiguranja, uz suglasnost ministra
nadležnog za zdravstvo,

– osiguravanje provedbe međunarodnih ugovora o osnovnom zdravstvenom
osiguranju,

– obavljanje nadzora nad poslovanjem zdravstvenih ustanova i privatnih
zdravstvenih radnika sukladno sklopljenom ugovoru,

– uređivanje ostalih pitanja vezanih uz ostvarivanje prava iz osnovnog
zdravstvenog osiguranja.

Zavod provodi i dopunsko zdravstveno osiguranje, te
prikup­lja novčana sredstva i plaća usluge zdravstvenim ustanovama i privatnim
zdravstvenim radnicima na način i po postupku utvr­đenom Statutom i drugim općim
aktima Zavoda.

V. USTROJSTVO ZAVODA

Članak 12.

Radi nesmetanog, racionalnog i uspješnog obavljanja djelatnosti Zavoda i
dostupnosti ostvarivanja prava iz osnovnog i dopunskog zdravstvenog osiguranja
svim osiguranim osobama, Zavod obavlja stručne, pravne, administrativne i druge
poslove u stručnoj službi.

Zavod obavlja poslove iz
svoje djelatnosti u sljedećim ustrojstvenim jedinicama:

–    središnjoj ustrojstvenoj
jedinici

–    područnim ustrojstvenim
jedinicama.

Ustrojstvene jedinice Zavoda
obavljaju poslove iz djelatnosti Zavoda pod nazivom Zavoda i svojim nazivom,
pri čemu moraju navesti sjedište Zavoda i svoje sjedište.

Članak 13.

Naziv središnje ustrojstvene jedinice Zavoda jest DIREK­CIJA, sa sjedištem
u Zagrebu, Margaretska 3.

Nazivi područnih ustrojstvenih jedinica Zavoda jesu:

1. Područni ured u Bjelovaru,
sa sjedištem u Bjelovaru, za područje Bjelovarsko-bilogorske županije.

2. Područni ured u Čakovcu sa
sjedištem u Čakovcu, za pod­ručje Međimurske županije,

3. Područni ured u
Dubrovniku, sa sjedištem u Dubrovniku, za područje Dubrovačko-neretvanske županije,

4. Područni ured u Gospiću,
sa sjedištem u Gospiću, za pod­ručje Ličko-senjske županije,

5. Područni ured u Karlovcu,
sa sjedištem u Karlovcu, za pod­ručje Karlovačke županije,

6. Područni ured u
Koprivnici, sa sjedištem u Koprivnici, za pod­ručje Koprivničko-križevačke županije,

7. Područni ured u Krapini,
sa sjedištem u Krapini, za pod­ručje Krapinsko-zagorske županije,

8. Područni ured u Osijeku,
sa sjedištem u Osijeku, za pod­ručje Osječko-baranjske županije,

9. Područni ured u Požegi, sa
sjedištem u Požegi, za pod­ručje Požeško-slavonske županije,

10. Područni ured u Pazinu,
sa sjedištem u Pazinu, za pod­ručje Istarske županije,

11. Područni ured u Rijeci,
sa sjedištem u Rijeci, za područje Pri­morsko-goranske županije,

12. Područni ured u Sisku, sa
sjedištem u Sisku, za područje Sisačko-moslavačke županije,

13. Područni ured u
Slavonskom Brodu, sa sjedištem u Slavonskom Brodu, za područje Brodsko-posavske
županije,

14. Područni ured u Splitu,
sa sjedištem u Splitu, za područje Splitsko-dalmatinske županije,

15. Područni ured u Šibeniku,
sa sjedištem u Šibeniku, za područje Šibensko-kninske županije,

16. Područni ured u Varaždinu,
sa sjedištem u Varaždinu, za područje Varaždinske županije,

17. Područni ured u
Vinkovcima, sa sjedištem u Vinkovcima, za područje Vukovarsko-srijemske županije,

18. Područni ured u
Virovitici, sa sjedištem u Virovitici, za područje Virovitičko-podravske županije,

19. Područni ured u Zadru, sa
sjedištem u Zadru, za područje Zadarske županije,

20. Područni ured u Zagrebu,
sa sjedištem u Zagrebu, za područje Zagrebačke županije i Grada Zagreba.

Radi dostupnosti ostvarivanja
prava iz osnovnog i dopunskog zdravstvenog osiguranja svim osiguranim osobama,
za obav­ljanje određenih poslova osnivaju se ispostave područnih ureda Zavoda.

Ispostave područnih ureda Zavoda osnivaju se općim aktom o unutarnjem
ustrojstvu Zavoda.

Članak 14.

Općim aktom o unutarnjem ustrojstvu Zavoda utvrdit će se, u skladu s
ovim Statutom, djelokrug ustrojstvenih jedinica, nazivi unutarnjih
ustrojstvenih jedinica, odgovornost u vezi s njihovim upravljanjem i radom,
radna mjesta, okvirni broj potrebnih radnika, posebni uvjeti za obavljanje
poslova, kao i druga pitanja značajna za obavljanje poslova u Zavodu.

Članak 15.

U Direkciji Zavoda obavljaju
se sljedeći poslovi:

– koordinacija i nadzor u
primjeni Zakona, Statuta i drugih općih akata Zavoda, te međunarodnih ugovora o
socijalnom osiguranju,

– provedba politike razvoja i
unapređenja zdravstvenog osi­guranja predlaganjem ministru nadležnom za
zdravstvo poduzimanja potrebnih mjera i iniciranjem donošenja odgovarajućih
propisa,

– sudjelovanje u međudržavnim
pregovorima i pregovorima s inozemnim nositeljima socijalnog osiguranja u vezi
s proved­bom međunarodnih ugovora o socijalnom osiguranju i zaključe­njem novih
ugovora iz toga područja,

– pružanje međunarodne pravne
pomoći u provedbi među­narodnih ugovora o socijalnom osiguranju,

– izrada prijedloga općih
akata za provedbu zdravstvenog osiguranja i drugih općih akata Zavoda,

– planiranje, prikupljanje i
raspoređivanje sredstava za ostvarivanje prava iz zdravstvenog osiguranja, utvrđivanje
ekonomske politike, te nadzor nad provedbom utvrđene ekonomsko-financijske
politike Zavoda,

– rješavanje u drugom stupnju
o pravu na zdravstveno osiguranje i pravima i obvezama iz zdravstvenog
osiguranja,

– postupak u vezi s upravnim
sporovima,

– rješavanje u drugom stupnju
o uplati dospjelih doprinosa za zdravstveno osiguranje,

– poslovi u vezi s naknadom štete,
koja je nastala u inozemstvu,

– poslovi osiguranja
informatičke podrške poslovnom sustavu,

– priprema sjednica tijela
Zavoda i davanje službenih priop­će­nja sredstvima javnog priopćavanja,

– drugi poslovi utvrđeni općim
aktom iz članka 14. ovog Statuta.

U područnim uredima Zavoda
obavljaju se sljedeći poslovi:

– utvrđivanje prava na
osnovno i dopunsko zdravstveno osiguranje (prijave na zdravstveno osiguranje,
promjene i odjave sa zdravstvenog osiguranja, izdavanje zdravstvenih iskaznica)

– provođenje osnovnog i
dopunskog zdravstvenog osiguranja (ovjera ortopedskih i drugih pomagala, obračun
naknada plaća za vrijeme porodnog dopusta, porodnog dopusta nezaposlenih majki
do 3 godine, putnih troškova, sklapanje ugovora o dopunskom osiguranju i dr.)

– obrada i kontrola računa za
pružene zdravstvene usluge

– unos podataka o statusu
osiguranika

– vođenje prvostupanjskog
upravnog postupka o pravima iz osnovnog i dopunskog zdravstvenog osiguranja

– kontrola bolovanja

– provođenje zdravstvenog
osiguranja po sporazumima o socijalnom osiguranju sa drugim državama

– obračun i povrat troškova zdravstvene zaštite inozemnih nositelja

– izdavanje potvrda o korištenju zdravstvene zaštite u inozemstvu

– planiranje i kontrola provođenja ugovorene zdravstvene zaštite

– ugovaranje primarne zdravstvene zaštite

– kontrola obračuna i uplate doprinosa

– obrada, kontrola i unos zaprimljenih računa

– računovodstveni poslovi i statistički poslovi vezani uz osnovno i
dopunsko zdravstveno osiguranje

– pravni poslovi zdravstvenog osiguranja, imovinsko-pravni poslovi,
poslovi regresnog postupka, poslovi zastupanja u sporovima iz ugovornih odnosa
i dr.

– unos podataka u informatički sustav

– administrativno-tehnički poslovi i

– drugi poslovi utvrđeni općim aktom o unutarnjem ustrojstvu Zavoda.

VI. TIJELA ZAVODA

Članak 16.

Zavodom upravlja Upravno vijeće Zavoda.

Upravno vijeće Zavoda ima 9 članova
koje imenuje Vlada Republike Hrvatske na prijedlog ministra nadležnog za
zdravstvo i to:

– 4 predstavnika osiguranika

– 2 predstavnika poslodavaca

– 3 predstavnika zdravstvenih
radnika iz zdravstvenih ustanova i privatne prakse.

Mandat članova Upravnog vijeća
Zavoda traje 4 godine.

Predsjednika i zamjenika
predsjednika Upravnog vijeća Zavoda bira i razrješava Upravno vijeće između
svojih članova, na vrijeme od 4 godine.

Upravno vijeće Zavoda za svoj
rad odgovara Vladi Repub­like Hrvatske.

Članak 17.

Član Upravnog vijeća Zavoda
može biti razriješen dužnosti i prije isteka vremena na koje je imenovan ako:

– sam zatraži razrješenje

– ne ispunjava dužnosti člana

– postoji drugi važan razlog
za razrješenje.

Prijedlog za razrješenje člana
Upravnog vijeća Zavoda može podnijeti ministar nadležan za zdravstvo.

Članak 18.

Upravno vijeće Zavoda obavlja
sljedeće poslove:

– donosi Statut Zavoda i
druge opće akte za provedbu Zakona

– donosi opće akte o
unutarnjem nadzoru nad obavljanjem poslova iz djelatnosti Zavoda, o imovinsko
pravnim tražbinama Zavoda

– donosi godišnji financijski
plan Zavoda i program rada Zavoda

– donosi polugodišnje i godišnje
financijsko izvješće o višku ili manjku ostvarenih prihoda

– donosi izvješće o godišnjem radu i poslovanju Zavoda i podnosi ga
ministru nadležnom za zdravstvo

– odlučuje o davanju prethodne suglasnosti direktoru Zavoda za
stjecanje, opterećenje ili otuđenje imovine u slučajevima utvrđenim ovim
Statutom

– predlaže Hrvatskom saboru visinu stopa doprinosa za zdravstveno
osiguranje

– osniva svoja radna tijela

– odlučuje o naknadi za rad i naknadi materijalnih troškova članova
Upravnog vijeća i njegovih radnih tijela

– nadzire izvršenje financijskog plana Zavoda

– daje upute, preporuke, smjernice za rad i mišljenja o pojedinim
pitanjima direktoru Zavoda i Stručnom vijeću Zavoda

– donosi poslovnik o svome radu

– odlučuje o drugim pitanjima utvrđenim zakonom, ovim Statutom i drugim
općim aktom Zavoda.

Članak 19.

Upravno vijeće Zavoda donosi sljedeće opće akte za proved­bu osnovnog
zdravstvenog osiguranja:

– o pravima, uvjetima i načinu ostvarivanja prava iz osnovnog
zdravstvenog osiguranja

– o uvjetima i načinu ostvarivanja prava na zdravstvenu zaštitu iz
osnovnog zdravstvenog osiguranja

– o visini naknade plaće i najvišem iznosu naknade plaće koja se isplaćuje
na teret Zavoda

– o pravima, uvjetima i načinu korištenja zdravstvene zaštite u
inozemstvu

– o osnovicama i stopama doprinosa, načinu obračuna i plaćanja sredstava
za ostvarivanje prava iz osnovnog zdravstvenog osiguranja

– o načinu kontrole plaćanja doprinosa

– o utvrđivanju liste lijekova i načinu propisivanja i izdavanja
lijekova koji se osiguranim osobama mogu propisivati na teret sredstava Zavoda

– o standardima i normativima te iznosu potrebnih sredstava za
zdravstvenu zaštitu iz osnovnog zdravstvenog osiguranja

– o načinu provođenja zdravstvene zaštite i osnovama za sklapanje
ugovora sa zdravstvenim ustanovama i privatnim zdravstvenim radnicima koji čine
osnovnu mrežu zdravstvene djelatnosti, te cijenama zdravstvene zaštite u
ukupnom iznosu za punu vrijednost prava iz osnovnoga zdravstvenog osiguranja

– o uvjetima pod kojima se smatra da je osoba nesposobna za samostalan život
i rad i nema vlastitih sredstava za uzdrža­vanje

– o opsegu, načinu i postupku ostvarivanja prava na ortopedska i druga
pomagala, te stomatološko protetske nadomjestke

– o postupku, načinu, uvjetima i rokovima utvrđivanja i os­tva­­rivanja
prava i obveza s osnove ozljede na radu, odnosno profesionalne bolesti

– o najnižem i najvišem iznosu naknade plaće koja se ispla­ćuje na teret
sredstava Zavoda

– o načinu i mjestu vođenja, obliku, sadržaju i rokovima eviden­­cije,
te obveznicima vođenja evidencija

– o sadržaju i obliku isprave kojom se utvrđuje status osigurane osobe
kao i načinu njezina izdavanja

– o načinu prijavljivanja i
odjavljivanja osigurane osobe Za­vo­da

– o načinu ostvarivanja prava
na slobodan izbor doktora medi­cine i doktora stomatologije primarne
zdravstvene zaštite

– o sastavu, ovlastima i načinu
rada liječničkog povjerenstva i višeg liječničkog povjerenstva Zavoda

– o drugim pitanjima utvrđenim
Zakonom, drugim propisom ili općim aktom Zavoda.

Članak 20.

Upravno vijeće Zavoda donosi
sljedeće opće akte za proved­bu dopunskog zdravstvenog osiguranja:

– pravila uspostavljanja i
provođenja dopunskog zdravstvenog osiguranja koja provodi Zavod

– opće uvjete ugovora o
dopunskom zdravstvenom osiguranju koje provodi Zavod

– opći akt o broju, vrsti, opsegu
prava i cijeni polica dopunskog zdravstvenog osiguranja koje provodi Zavod

– opći akt o sadržaju,
obliku, izgledu i korištenju iskaznice dopunskog zdravstvenog osiguranja

– o drugim pitanjima utvrđenim
Zakonom, drugim propisom ili općim aktom Zavoda.

Članak 21.

Upravno vijeće Zavoda donosi
sljedeće opće akte Zavoda:

– Pravilnik o radu

– Pravilnik o organizaciji i
sistematizaciji radnih mjesta Zavoda

– Pravilnik o zaštiti od požara

– Pravilnik o zaštitnoj i
radnoj odjeći i obući

– Plan klasifikacijskih i
brojčanih oznaka

– Pravilnik o pravima i
obvezama pripravnika

– Pravilnik o vođenju i čuvanju
arhiva Zavoda

– Pravilnik o poslovnoj
tajni.

Upravno vijeće Zavoda donosi
i druge opće akte sukladno propisima.

Članak 22.

Upravno vijeće Zavoda obavlja
poslove iz svoga djelokruga u pravilu na sjednicama.

 Upravno vijeće Zavoda pravovaljano odlučuje kada je sjednici nazočno
više od polovine ukupnog broja članova.

Upravno vijeće Zavoda donosi
odluke natpolovičnom većinom ukupnog broja članova.

U radu Upravnog vijeća Zavoda
sudjeluju, bez prava odluči­vanja, direktor, zamjenik direktora i pomoćnici
direktora Zavoda.

Članak 23.

Predsjednik Upravnog vijeća
Zavoda saziva i rukovodi sjednicom Upravnog vijeća, potpisuje opće akte koje
donosi Upravno vijeće, te obavlja i druge poslove sukladno odredbama Poslovnika
o radu Upravnog vijeća Zavoda.

Članak 24.

Predsjednik Upravnog vijeća Zavoda saziva sjednice Upravnog vijeća po
potrebi.

Predsjednik Upravnog vijeća Zavoda dužan je sazvati sjednicu Upravnog
vijeća ako to zatraže:

– Vlada Republike Hrvatske

– ministar nadležan za zdravstvo

– direktor Zavoda

– najmanje tri člana Upravnog vijeća.

Način rada, odlučivanja i obavješćivanja javnosti o radu Upravnog vijeća
Zavoda pobliže se uređuje njegovim poslovnikom.

Članak 25.

Članovi Upravnog vijeća Zavoda imaju pravo na naknadu za rad i pravo na
naknadu materijalnih troškova, ako zakonom ili drugim propisom nije drugačije
određeno.

Uvjete za stjecanje prava i visinu naknade članova Upravnog vijeća
Zavoda i njegovih radnih tijela utvrđuje Upravno vijeće Zavoda.

Visina naknade za rad iz stavka 1. ovog članka ne može biti veća od 80%
prosječne plaće radnika Zavoda iz prethodnog tromjesečja, za predsjednika
Upravnog vijeća, odnosno 60% za člana Upravnog vijeća, uvećane za iznos poreza
i doprinosa.

Članak 26.

Direktor Zavoda predstavlja i zastupa Zavod, te rukovodi poslovanjem
Zavoda.

Direktor Zavoda odgovoran je za zakonitost rada Zavoda.

Članak 27.

Za direktora Zavoda može se imenovati osoba koja ispunjava sljedeće
uvjete:

– visoku stručnu spremu ekonomskog, zdravstvenog ili pravnog smjera

– pet godina radnog iskustva u struci.

Članak 28.

Direktora Zavoda imenuje i razrješuje Vlada Republike Hrvatske, na
prijedlog ministra nadležnog za zdravstvo.

Direktor odgovara za svoj rad Upravnom vijeću Zavoda i Vladi Republike
Hrvatske.

Članak 29.

Na trajanje mandata, imenovanje i razrješenje direktora Zavoda
primjenjuju se odredbe Zakona o ustanovama.

Članak 30.

Direktor Zavoda je u radnom odnosu u Zavodu, te u okviru Zavoda ostvaruje
sva prava i obveze iz radnog odnosa, ako zakonom nije drugačije propisano.

Međusobna prava i obveze direktora Zavoda i Zavoda uređuju se ugovorom o
radu, kojega u ime Zavoda sklapa pred­sjednik Upravnog vijeća Zavoda, sukladno
odluci Upravnog vijeća o bitnim sastojcima ugovora.

Članak 31.

Direktora Zavoda u slučaju njegove nenazočnosti ili sprije­če­nosti, sa
svim ovlastima i odgovornostima u obavljanju njegovih poslova, zamjenjuje
zamjenik direktora Zavoda, odnosno osoba koju on ovlasti.

Članak 32.

Direktor Zavoda organizira i vodi rad i poslovanje Zavoda, predstavlja i
zastupa Zavod, poduzima sve pravne radnje u ime i za račun Zavoda i zastupa
Zavod u svim postupcima pred sudovima, upravnim i drugim državnim tijelima, te
pravnim osobama s javnim ovlastima.

Članak 33.

U vođenju Zavoda direktor Zavoda:

– osigurava izvršenje odredaba Zakona, ovog Statuta, financijskog plana
i programa rada Zavoda, te općih akata Zavoda

– poduzima sve pravne radnje u ime i za račun Zavoda

– predlaže osnove poslovne politike Zavoda, financijski plan i program
rada Zavoda

– donosi odluke u vezi s
poslovanjem Zavoda, osim onih o kojima odlučuje Upravno vijeće Zavoda

– donosi sve opće akte osim
onih za koje je prema ovome Statutu nadležno Upravno vijeće Zavoda

– određuje osobe ovlaštene za
potpisivanje dokumentacije Zavoda

– imenuje i razrješava
rukovoditelje područnih ureda Zavoda odnosno voditelje ispostava područnih
ureda Zavoda

– donosi drugostupanjska rješenja
o pravima i obvezama iz osnovnog i dopunskog zdravstvenog osiguranja

– donosi drugostupanjska rješenja
o plaćanju dospjelih doprinosa za zdravstveno osiguranje

– sklapa ugovore o radu sa
radnicima Zavoda i odlučuje o svim pravima i obvezama iz radnog odnosa i u vezi
s radnim odnosom

– brine se o namjenskom trošenju
sredstava Zavoda, djelotvornosti i zakonitosti u radu i poslovanju Zavoda

– podnosi Upravnom vijeću
Zavoda izvješća o radu Zavoda

– osigurava rad Upravnog vijeća
Zavoda i njegovih tijela i provedbu njihovih odluka

– predlaže Upravnom vijeću
Zavoda donošenje općih akata Zavoda

– brine se o javnosti rada
Zavoda, informiranju javnosti o obavljanju djelatnosti Zavoda, te objavljivanju
općih akata Zavoda

– utvrđuje pročišćene
tekstove općih akata Zavoda

– na osnovi izvornika općeg
akta Zavoda utvrđuje i objavljuje ispravke pogrešaka u objavljenom tekstu toga
akta

– obavlja druge poslove na
temelju zakona, ovog Statuta i drugih općih akata Zavoda,

– odlučuje o svim pitanjima
koja nisu u nadležnosti Upravnog vijeća Zavoda ili drugog tijela Zavoda

– odgovoran je za zakonitost
rada Zavoda, te daje upute i smjernice za rad Zavoda.

Članak 34.

Direktor Zavoda u pravnim
poslovima o stjecanju, optere­ćenju ili otuđenju imovine samostalno raspolaže
imovinom Zavoda čija je vrijednost manja od 200.000,00 kuna.

Pravne poslove o stjecanju, opterećenju ili otuđenju imovine u
vrijednosti do 5.000.000,00 kuna direktor Zavoda može poduzimati samo uz
prethodnu suglasnost Upravnog vijeća Zavoda.

Za pravne poslove o stjecanju, opterećenju ili otuđenju imovine čija je
vrijednost veća od 5.000.000,00 kuna potrebna je uz suglasnost Upravnog vijeća
Zavoda i prethodna suglasnost Vlade Republike Hrvatske.

Iznimno od odredbe stavka 1. ovog članka, direktor Zavoda može
poduzimati pravne poslove radi održavanja tekuće likvidnosti Zavoda do iznosa
koji odobri ministar nadležan za financije.

Članak 35.

Ako direktor Zavoda smatra da je Upravno vijeće Zavoda donijelo opći ili
pojedinačni akt koji je suprotan zakonu, drugom propisu ili ovom Statutu,
obvezan je upozoriti na to Upravno vijeće Zavoda.

Ako Upravno vijeće Zavoda ostane pri svojem aktu, direktor Zavoda
obvezan je o tome izvijestiti ministra nadležnog za zdravstvo.

Članak 36.

Direktor Zavoda može dati, u
granicama svojih ovlasti utvrđenih zakonom i ovim statutom, punomoć drugoj
osobi da zastupa Zavod u postupcima pred sudovima, upravnim i drugim državnim
tijelima i pravnim osobama s javnim ovlastima, te u pravnom prometu, kao i za
obavljanje pojedinih poslova iz svoga djelokruga, sukladno zakonu i općem aktu.

Pojedina svoja ovlaštenja direktor
Zavoda može pisano prenijeti na pojedine radnike Zavoda.

Članak 37.

Direktor Zavoda organizira i
rukovodi obavljanjem poslova iz nadležnosti Direkcije Zavoda, te usmjerava i
koordinira rad svih ustrojstvenih jedinica Zavoda, osiguravajući jedinstvo njegove
stručne službe.

U organiziranju i vođenju
rada Zavoda direktor Zavoda je ovlašten davati naloge, upute i smjernice za rad
svom zamjeniku, pomoćnicima direktora i rukovoditeljima područnih ureda Zavoda.

Radi razmatranja i rješavanja
određenih pitanja u radu Zavoda, direktor Zavoda može osnivati radna tijela.

Odlukom o osnivanju radnog
tijela direktor Zavoda utvrđuje sadržaj rada radnog tijela i njegov sastav.

Članak 38.

Direktor Zavoda ima zamjenika
i pomoćnike.

Članak 39.

Zamjenika direktora Zavoda
imenuje Vlada Republike Hr­vat­ske na prijedlog ministra nadležnog za
zdravstvo.

Za zamjenika direktora može
se imenovati osoba koja ispu­njava uvjete iz članka 27. ovog Statuta.

U pogledu radnog odnosa, međusobnih
prava i obveza zamjenika direktora Zavoda i Zavoda analogno se primjenjuju
odredbe ovog Statuta koje se odnose na direktora Zavoda.

Članak 40.

Zamjenik direktora Zavoda
zamjenjuje direktora Zavoda u njegovoj odsutnosti.

Članak 41.

Direktor Zavoda ima 5 pomoćnika i to:

– za osnovno zdravstveno osiguranje i pravne poslove

- za zdravstvenu zaštitu

**-** za nadzor poslovanja i kontrolu ugovornih subjekata Zavoda

– dopunsko zdravstveno osiguranje

- za ekonomske poslove.

Pomoćnike direktora Zavoda imenuje Vlada Republike Hrvatske na prijedlog
direktora Zavoda.

Pomoćnici direktora Zavoda odgovaraju za svoj rad direktoru Zavoda i
Vladi Republike Hrvatske.

Članak 42.

Pomoćnikom direktora Zavoda za osnovno zdravstveno osiguranje i pravne
poslove može biti imenovana osoba koja ima visoku stručnu spremu pravnog smjera
i pet godina radnog iskustva u struci.

Pomoćnikom direktora Zavoda za nadzor poslovanja i kontrolu ugovornih
subjekata Zavoda može biti imenovana osoba koja ima visoku stručnu spremu
ekonomskog, zdravstvenog, prav­nog ili drugog društvenog smjera i pet godina
radnog iskustva u struci.

Pomoćnikom direktora Zavoda za zdravstvenu zaštitu može biti imenovana
osoba koja ima visoku stručnu spremu zdravstvenog smjera i pet godina radnog
iskustva u struci.

Pomoćnikom direktora Zavoda za dopunsko zdravstveno osiguranje može biti
imenovana osoba koja ima visoku stručnu spremu ekonomskog, pravnog ili
zdravstvenog smjera i pet godina radnog iskustva u struci.

Pomoćnikom direktora Zavoda za ekonomske poslove može biti imenovana
osoba koja ima visoku stručnu spremu ekonomskog smjera i pet godina radnog
iskustva u struci.

Članak 43.

Pomoćnik direktora Zavoda je u radnom odnosu u Zavodu, u kojem ostvaruje
sva prava i obveze iz radnog odnosa, ako zakonom nije drugačije određeno.

Međusobna prava i obveze pomoćnika direktora Zavoda i Zavoda uređuju se
ugovorom o radu, kojega u ime Zavoda sklapa direktor Zavoda.

Članak 44.

Pomoćnik direktora Zavoda organizira, kontrolira i vodi poslove sektora
kojim rukovodi i pruža stručnu pomoć direktoru Zavoda u obavljanju poslova iz
njegova djelokruga.

U vođenju poslova iz stavka 1. ovog članka pomoćnik direktora Zavoda
ovlašten je davati naloge i upute za rad iz svoga djelokruga rukovoditeljima
područnih ureda Zavoda, rukovoditeljima u Direkciji Zavoda i drugim radnicima
Zavoda, te nadležnim tijelima Zavoda predlagati organizaciju rada i uvjete za
razvoj djelatnosti Zavoda.

Članak 45.

Stručno vijeće Zavoda je savjetodavni organ direktora Zavoda.

Stručno vijeće Zavoda imenuje direktor Zavoda i sačinjavaju ga najmanje
pomoćnici direktora.

Stručno vijeće Zavoda može raditi i u proširenom sastavu, kada su
sjednici prisutni rukovoditelji područnih ureda Zavoda.

Stručno vijeće Zavoda raspravlja o stručnim pitanjima rada Zavoda, daje
Upravnom vijeću Zavoda i direktoru Zavoda mišlje­nja i prijedloge stručnih rješenja
iz područja organizacije rada i obavljanja djelatnosti Zavoda, te utvrđuje
prijedloge općih akata Zavoda.

Na sjednicu Stručnog vijeća Zavoda mogu se pozvati odre­đeni stručnjaci
i druge osobe.

Stručnom vijeću Zavoda predsjedava predsjedavajući kojeg biraju članovi
Stručnog vijeća Zavoda.

Članak 46.

U područnom uredu Zavoda obavljanje poslova organizira i vodi
rukovoditelj područnog ureda Zavoda u sklopu prava i dužnosti područnog ureda.

Rukovoditelja područnog ureda Zavoda u slučaju njegove odsutnosti ili
spriječenosti, sa svim ovlastima i odgovornostima u obavljanju njegovih
poslova, zamjenjuje osoba koju on ovlasti.

Članak 47.

Rukovoditelja područnog ureda Zavoda imenuje i razrješava direktor
Zavoda.

Međusobna prava i obveze rukovoditelja područnog ureda Zavoda i Zavoda
uređuju se ugovorom o radu, kojega u ime Zavoda sklapa direktor Zavoda.

Članak 48.

Za rukovoditelja područnog ureda Zavoda može biti imenovana osoba koja
ispunjava sljedeće uvjete:

– visoku stručnu spremu ekonomskog, pravnog, medicinskog ili drugog društvenog
smjera

– pet godina radnog iskustva u struci.

VII.
IMOVINA ZAVODA

Članak 49.

Zavod je nositelj prava vlasništva na imovini koju čine:

a) nekretnine (zemljišta, stanovi, poslovne zgrade i prostorije,
odmarališta i dr.)

b) pokretnine (sredstva rada, inventar i dr.)

c) dionice, udjeli i vrijednosni papiri

d) potraživanja i novac

e) ostala imovina.

Članak 50.

Zavod ima pravo da u pravnom prometu sklapa ugovore i obavlja druge
pravne poslove i radnje radi uvećanja imovine sukladno zakonu i općim aktima
Zavoda kojima se uređuje imovina i poslovanje Zavoda.

VIII.  FINANCIRANJE I
FINANCIJSKO
POSLOVANJE ZAVODA

Članak 51.

Sredstva za financiranje poslovanja Zavoda osiguravaju se sukladno
odredbama Zakona, ovog Statuta i općih akata Zavoda.

Članak 52.

Sredstva iz prethodnog članka osiguravaju se iz:

– doprinosa

– prihoda iz državnog proračuna Republike Hrvatske

– prihoda od premija dopunskog zdravstvenog osiguranja

– prihoda od kamata, dividendi i naknada šteta

– prihoda od dionica i drugih vrijednosnih papira

– drugih prihoda.

Članak 53.

Sredstva potrebna za pojedinu godinu i njihov raspored utvr­đuju se državnim
proračunom Republike Hrvatske i financijskim planom Zavoda.

Plan prihoda i plan izdataka za provođenje osnovnog zdravstvenog
osiguranja, za svaku kalendarsku godinu utvrđuje se državnim proračunom
Republike Hrvatske.

Financijski plan Zavoda sadrži prihode i izdatke za provo­đenje
dopunskog zdravstvenog osiguranja, za obavljanje djelatnosti Zavoda i njegovih
tijela, za rad stručne službe Zavoda i druge izdatke.

Financijski plan Zavoda dostavlja se ministru nadležnom za zdravstvo i
ministru nadležnom za financije.

Članak 54.

Financijski plan Zavoda može se tijekom godine mijenjati:

– ako se prihodi ne ostvaruju prema planu

– ako se ukaže potreba za izmjenu plana prihoda i izdataka

– ako se sredstva u okviru predviđenih iznosa prihoda i izdataka
mijenjaju.

Članak 55.

Zavod donosi polugodišnje i godišnje financijsko izvješće o višku ili
manjku ostvarenih prihoda.

Godišnje financijsko izvješće Zavod dostavlja ministru nadležnom za
zdravstvo i ministru nadležnom za financije najkasnije do kraja veljače tekuće
godine za prethodnu godinu.

Članak 56.

Za poslovne fondove Zavoda za prava iz osnovnog zdravstvenog osiguranja,
prava po osnovi ozljede na radu i profesionalne bolesti i dopunskog
zdravstvenog osiguranja, kao i za pričuvni fond, Zavod je obvezan voditi
poslovne knjige i evidencije sukladno posebnom zakonu.

Raspolaganje sredstvima fondova iz stavka 1. ovog članka uređuje se
posebnim općim aktom, koji donosi Upravno vijeće Zavoda, uz suglasnost ministra
nadležnog za financije.

Članak 57.

Zavod ima žiroračun za redovno poslovanje Zavoda i obav­ljanje
djelatnosti za:

- osnovno zdravstveno osiguranje

- prava po osnovi ozljede na radu i profesionalne bolesti

- dopunsko zdravstveno osiguranje.

Članak 58.

Radi otklanjanja nelikvidnosti Zavod se može zaduživati u skladu sa
zakonom.

IX. OPĆI AKTI

Članak 59.

Opći akti Zavoda jesu: Statut, pravilnici, poslovnici i odluke, kojima
se na opći način uređuju pojedina pitanja u vezi s djelatnošću Zavoda.

Članak 60.

Osnovni opći akt
Zavoda je Statut.

Statut donosi
Upravno vijeće Zavoda.

Suglasnost na
doneseni Statut Zavoda daje Vlada Republike Hrvatske potvrđivanjem Statuta.

Nakon što ga
potvrdi Vlada Republike Hrvatske, Statut Zavoda objavljuje se u »Narodnim
novinama«.

Na izvornike
Statuta Zavoda i općih akata Zavoda za provedbu Zakona stavlja se pečat Zavoda
s grbom Republike Hrvatske.

Članak 61.

Osim općih akata
propisanih člankom 19. i 20. ovog Statuta, u Zavodu se donose i opći akti o
pitanjima utvrđenim zakonom i drugim propisom.

Članak 62.

Postupak donošenja
općeg akta Zavoda pokreće se prijedlogom općeg akta.

Pravo predlaganja općih
akata iz nadležnosti Upravnog vijeća Zavoda ima svaki član Upravnog vijeća,
direktor Zavoda i Stručno vijeće Zavoda.

Pravo predlaganja
općih akata iz nadležnosti direktora Zavoda ima zamjenik direktora Zavoda, Stručno
vijeće Zavoda i pomoćnici direktora Zavoda.

Članak 63.

Statut Zavoda i
drugi opći akti Zavoda mogu stupiti na snagu najranije na dan objave.

Članak 64.

Statut Zavoda i drugi opći
akti Zavoda kojima se uređuju prava i obveze osiguranih osoba Zavoda iz
osnovnog zdravstvenog osiguranja i dopunskog zdravstvenog osiguranja objavljuju
se u »Narodnim novinama«.

Drugi opći akti Zavoda
objavljuju se na oglasnim pločama u sjedištima svih ustrojstvenih jedinica
Zavoda i stupaju na snagu najranije na dan objave na oglasnoj ploči u Direkciji
Zavoda.

X. JAVNOST RADA ZAVODA

Članak 65.

Rad Zavoda je javan.

Javnost rada Zavoda osigurava se dostupnošću
informacija o radu Zavoda sredstvima javnog priopćavanja.

Zavod će uskratiti
davanje obavijesti, odnosno uvid u dokumentaciju sredstvima javnog priopćavanja
ako su u njoj sadržani tajni podaci utvrđeni zakonom, ovim Statutom i drugim općim
aktom Zavoda.

Članak 66.

Obavijesti o radu i poslovanju Zavoda
sredstvima javnog priopćavanja mogu davati samo direktor Zavoda i osobe koje on
pisanom punomoći za to ovlasti.

Članak 67.

O svome radu Zavod je obvezan najmanje
jedanput godišnje, a najkasnije do 30. travnja tekuće godine podnijeti ministru
nadležnom za zdravstvo izvješće o svom radu za prethodnu godinu.

Zavod je obvezan i tijekom godine dostaviti izvješće o svome radu na
zahtjev ministra nadležnog za zdravstvo.

Osigurane osobe Zavoda izvješćuju se o radu Zavoda objavom podataka i
informacija u javnim glasilima ili na drugi pogodan način.

XI. TAJNOST PODATAKA

Članak 68.

Poslovnom tajnom smatraju se:

– podaci koji su zakonom,
drugim propisom ili općim aktom Zavoda utvrđeni kao poslovna tajna,

– planovi i mjere fizičko-tehničke
zaštite objekata i imovine,

– podaci o poslovanju Zavoda
koje proglasi poslovnom tajnom direktor Zavoda, a čije bi priopćavanje neovlaštenoj
osobi moglo uzrokovati štetu Zavodu.

Članak 69.

Kao tajna čuvaju se i podaci:

– koji se kao poslovna tajna
saznaju od državnih tijela i drugih fizičkih i pravnih osoba,

– koje se odnose na poslove
koji se obavljaju s Hrvatskom vojskom, Ministarstvom obrane, Ministarstvom
unutarnjih poslova ili s Vladom Republike Hrvatske, ako su označeni kao tajni
podaci,

– koji sadrže ponude na natječaj,
javno nadmetanje ili dražbu - do objave rezultata natječaja, javnog nadmetanja,
odnosno dražbe,

– koji su zakonom, drugim
propisom ili općim aktom Zavoda donesenim na temelju zakona utvrđeni kao tajni
podaci od posebnog gospodarskog značenja.

Članak 70.

Podaci o zdravstvenom stanju,
osobnom ili obiteljskom životu osiguranih osoba Zavoda i drugih osoba koje
saznaju radnici Zavoda u obavljanju svojih poslova ili koje saznaju članovi
Upravnog vijeća i drugih tijela Zavoda, a čije bi neovlašteno priop­ćavanje
moglo štetiti interesu osobe na koju se podatak odnosi ili članovima njene
obitelji smatraju se profesionalnom tajnom.

Profesionalnom tajnom
smatraju se i podaci o osiguranim osobama Zavoda pohranjeni u informatičkom
sustavu Zavoda i drugi podaci utvrđeni općim aktom Zavoda.

Članak 71.

Podatke koji se smatraju
tajnom trećim osobama smije dati na uvid direktor Zavoda i osoba koju direktor
Zavoda za to ovlasti pisanom punomoći, pod uvjetima utvrđenim zakonom i općim
aktom Zavoda.

Povreda dužnosti čuvanja
tajne osobito je teška povreda radne obveze i osnova za naknadu eventualno
pretrpljene štete.

O čuvanju tajne brine se
direktor Zavoda.

XII. PRIJELAZNE I ZAVRŠNE ODREDBE

Članak 72.

Zavod će svoje ustrojstvo uskladiti s odredbama Zakona i ovog Statuta do
28. veljače 2002. godine.

Članak 73.

Direktor, zamjenik direktora i pomoćnici direktora Zavoda imenovani na
temelju odredbi Statuta Hrvatskog zavoda za zdravstveno osiguranje koji je
Upravno vijeće Zavoda donijelo 5. siječnja 1994. godine (»Narodne novine«, broj
1/94), nastavljaju obavljati poslove do imenovanja direktora, zamjenika
direktora i pomoćnika direktora Zavoda prema odredbama ovog Statuta.

Članak 74.

Stupanjem na snagu ovog Statuta prestaju važiti odredbe Statuta
Hrvatskog zavoda za zdravstveno osiguranje (»Narodne novine«, broj 1/94).

Članak 75.

Ovaj Statut, nakon potvrđivanja od strane Vlade Republike Hrvatske,
objavljuje se u »Narodnim novinama«, a stupa na snagu danom objave.

Klasa:  025-04/02-01/23

Urbroj:
338-01-05-02-1

Zagreb,  14. veljače 2002.

Predsjednik
Upravnog vijeća Hrvatskog zavoda
za zdravstveno osiguranja
 **doc. dr. sc. Nikica Gabrić,** v.
r.

Odluka, NN 16/2002-387